R. Madej, poslanec: (2006-10-18):
Došlo k veľkému množstvu špekulatívnych prestupov, na ktorých profitovali len finančné skupiny a sprostredkovatelia a na základe toho zaťažovali celý systém druhého piliera, čo spôsobí a čo spôsobuje v konečnom dôsledku negatívum vo vzťahu k samotným sporiteľom, ktorí v istej miere od ekonomicky oprávnených nákladov predsa budú musieť na svojich odplatách a z poplatkov tieto náklady splácať. Preto jednou prvou najhlavnejšou zmenou je systémové riešenie prestupov tak, aby sa zabránilo špekulatívnym prestupom, ku ktorým dochádzalo v rámci druhého piliera. Ak si hovoríme, čo je to špekulatívny, tak na základe toho, že najčastejšie sprostredkovateľ si rozdeľoval vysokú províziu so samotným sporiteľom, ktorý bol takto nie na základe racionálnych dôvodov, ale na základe takýchto pokútnych dôvodov motivovaný prestúpiť. To zaťažovalo systém druhého piliera a, samozrejme, spôsobovalo vysoké náklady, na ktoré v konečnom dôsledku doplácajú samotní sporitelia. Chcem len poznamenať, že za prvý polrok roku 2006 v rámci tohto systému prestúpilo, zmenilo dôchodkovú správcovskú spoločnosť 150-tis. sporiteľov, čo je 15 % celkového počtu, ktorí mohli prestúpiť, čo je obrovsky vysoké číslo, nezdravé číslo v rámci tohto uzavretého trhu, ktoré spôsobuje, že systém druhého piliera nie je dlhodobo udržateľný v prípade, ak sa neurobia systémové zmeny. Touto novelou sa zavádza administratívna bariéra, bariéra pred tým, aby sporiteľ, resp. dalo by sa povedať, bariéra pred tým, aby sprostredkovateľ mohol motivovať sporiteľa rozdelením si vysokej provízie k tomu, aby mohol prestúpiť, lebo k prestupom by malo dochádzať len z odôvodnených dôvodov alebo príčin. Navyše systémom, ktorý je bežný aj v iných krajinách ako v Chorvátsku a ďalších a to, že sporiteľ by bol povinný osobnou účasťou na Sociálnej poisťovni požiadať o vydanie akceptačného listu. Táto administratívna bariéra by mala zabrániť neodôvodneným prestupom, pretože najčastejšie dochádzalo k uzavretiu takých zmlúv v dôsledku sprostredkovateľov, ktorí aj z nevedomosti nabádali ľudí podpisovať také zmluvy. Už v súčasnosti nám hlásia množstvo ľudí a ja osobne sa snažím niektoré tieto podnety prešetrovať, že mnohí ľudia aj vo vysokom veku vstúpili do druhého piliera veľmi často z nevedomosti, pretože štát aj v oblasti informovania o pozitívach a negatívach tejto kampane v minulom období určite zlyhal. Vydanie tohto akceptačného listu bude teda podstatnou náležitosťou pri prestupe a tento akceptačný list, ktorý by mohol sporiteľ a mal sporiteľ predložiť dôchodkovej správcovskej spoločnosti, do ktorej chce prestúpiť, bude teda podmienka na uzavretie takejto zmluvy. Poplatok, ktorý sa navrhuje v zákone 500 Sk je len menej podstatná suma, ktorá má vyrovnať náklady Sociálnej poisťovne so zavedením a prevádzkovaním takéhoto systému. Chcem ešte na doplnenie povedať, že vydávanie akceptačných listov pomôže zjednotiť a vyčistiť samotný register zmlúv a vyčistiť údaje, ktoré sú na jednej strane v Sociálnej poisťovni a na druhej strane v jednotlivých dôchodkových správcovských spoločnostiach, pretože máme tam veľké množstvo falošných zmlúv a problémových zmlúv z hľadiska čistoty údajov. Ďalším bodom tejto novely je zníženie úrokov z omeškania, ktoré platí Sociálna poisťovňa dôchodkovým správcovským spoločnostiam. Tieto úroky sú neúmerne vysoké a myslím, že vo výške okolo 18 % a navrhuje sa ich znížiť na výšku, ktorá by zodpovedala základnej sadzbe Národnej banky Slovenska, pretože nie je veľmi logické, aby ľudia, ktorí sú len v prvom pilieri, aby z tohto fondu boli sanované neúmerne vysoké úroky a aby ten, ktorému neboli pripísané finančné prostriedky na účte mal takéto neúmerne vysoké zhodnotenie, preto sa navrhuje zníženie týchto úrokov na ekonomicky oprávnenú výšku. Rovnako, ak hovoríme o zastabilizovaní druhého piliera, musíme hovoriť o tom, že ak ide o regulovaný trh, ktorý bol zriadený zákonom v minulosti, je potrebné ho prísnejšie regulovať z hľadiska aj výdavkovej stránky, a to najmä z hľadiska výdavkov na reklamu, ktoré vynakladajú dôchodkové správcovské spoločnosti. Tu sa navrhuje, aby výdavky na reklamu v každom roku neprekročili tisícnásobok priemernej mzdy v národnom hospodárstve, čo by v budúcom roku znamenalo výšku okolo 17 mil. korún. Rovnako sa navrhuje regulovať aj výšku nákladov, ktoré má dôchodková správcovská spoločnosť v súvislosti s uzatváraním jednej zmluvy, či už novej zmluvy o starobnom dôchodkovom sporení, alebo prestupovej zmluvy, a to na výšku v roku 2007 1 036 korún. Nemalo by sa už stávať v prípade prijatia tohto zákona, aby dôchodkové správcovské spoločnosti vyplácali obrovské provízie na uzavretie jednej zmluvy. Tie provízie išli až do výšky 8 700 korún. Samozrejme, tieto tak vysoké sumy si dôchodkové správcovské spoločnosti uplatňujú v nákladoch a idú na vrub ich nákladov, ale musíme si povedať, že takýto systém by bol určite dlhodobo neudržateľný pri obrovskej prestupovosti, ktorú sme mali. Ak týmito opatreniami vyriešime neodôvodnené a špekulatívne prestupy, ktoré zaťažovali systém druhého piliera, a ak na jednej strane znížime náklady, ktoré sú enormné a naozaj vysoké na strane dôchodkových správcovských spoločností a na strane systému ako takého. Nemôže to ísť bez toho, aby sa to na druhej strane neobrátilo na prospech sporiteľov, aby to nešlo na druhej strane v prospech tých ľudí, ktorí si sporia v rámci systému druhého piliera. Preto je jedným z návrhov, ktoré majú obrovský prínos v tejto novele zákona, zníženie odplaty za vedenie dôchodkového fondu. Táto odplata sa v mesačnej výške, ktorá je 0,08 a 0,07 po troch rokoch mesačne znižuje na 0,075 % a 0,065 %, čo znamená 7-percentné zníženie odplaty, ktorú platia ľudia dôchodkovej správcovskej spoločnosti za to, že vedie ich dôchodkový účet. V praxi by to malo znamenať toľko, že ľudia si v dlhodobom období usporia na svojich dôchodkových účtoch viac, čo v rámci realizácie môže znamenať, že v priebehu 15 rokov toto zníženie odplaty by bolo 1 734 korún pri priemernom príspevku, len v priebehu 20 rokov 3 559 korún a v priebehu 40 rokov 24 871 korún pri modeli u sporiteľa s priemerným príspevkom do druhého piliera. To znamená, že ak na jednej strane zastabilizujeme systém, na druhej strane určite aj zníženie nákladov sa musí prejaviť v znížení poplatkov, čo tiež táto novela predpokladá a so zaťatými zubami môžem povedať, po dlhých rokovaniach s ňou prejavili istý súhlas aj jednotlivé dôchodkové správcovské spoločnosti. Verím, že táto novela zákona č. 43/2004 Z. z. bude na prospech sporiteľov, pretože bude prinášať benefity každému sporiteľovi, ktorý si hoci len 7-percentným znížením odplaty nasporí viacej v dlhodobom rozmere a na druhej strane aj zastabilizuje systém druhého piliera, ktorý bol zaťažený finančnými skupinami a sprostredkovateľmi, ktorí z neho odčerpávali obrovské množstvo finančných prostriedkov. Z tohto dôvodu prosím o podporu tohto návrhu zákona.